Line Barfod (EL), 2004-02-25:
Vil ministeren på baggrund af ministerens besvarelse af spørgsmål nr. S 1850 og S 1851 og indenrigs- og sundhedsministerens besvarelse af spørgsmål nr. S 2114 oplyse, om det kan være rigtigt, at det er lovligt for en kommune at afsætte produkter på markedsmæssige vilkår, hvis produktionen er udført af kontanthjælpsmodtagere, mens det som udgangspunkt ikke er lovligt, hvis produktionen udføres af ansatte, der arbejder på ordinære, overenskomstmæssige vilkår?«
Jeg har baseret spørgsmålet på et svar fra indenrigsministeren, så det er fint nok.
I dag er der over 30.000 kontanthjælpsmodtagere, der er i aktivering, og en stor del af dem er blevet sat i aktivering i produktionshuse i kommunerne, hvor de sidder og laver produktion til private virksomheder.
Det fremgår af et svar fra beskæftigelsesministeren, at det er fuldt ud lovligt at sætte kontanthjælpsmodtagere til at lave en sådan produktion.
Derimod fremgår det af svar fra indenrigs- og sundhedsministeren, at det er ulovligt, hvis kommunerne sætter nogen til at lave produktion med ordinær løn og på almindelige arbejdsvilkår.
Jeg har altså svært ved at forstå, at kommunerne godt må have folk til at sidde underbetalt og lave en produktion, men de må ikke betale dem en ordentlig løn og give dem rigtige vilkår.
Kan det virkelig passe, at man godt må sætte folk til at lave en produktion, hvis de bliver underbetalt, men ikke hvis de får overenskomstmæssig løn?
Når vi så nu har fået ministerens bekræftelse på, at det virkelig er rigtigt, at kommunerne godt må lave produktion med underbetalt arbejdskraft, men ikke med arbejdskraft, som får ordentlig løn og ordentlige arbejdsforhold, hvad er så regeringens politiske holdning til det?
Er det noget, man vil gå ind og ændre på?
Som vi så i Bodumsagen, har man man jo altså eksempler på, at kommunerne sætter aktiverede til at lave en produktion, der tidligere blev lavet af et almindeligt privat firma til ordinær løn med ordinære arbejdsforhold, men hvor kommunerne går ind og underbyder, og at man derfor lukker en virksomhed og fjerner nogle ordinære job.
Jeg har umiddelbart svært ved at forstå, at det skulle være i regeringens interesse, at man får en sådan konkurrenceforvridning ved at tillade, at kommunerne godt må producere med underbetalt arbejdskraft, men ikke med at give kontanthjælpsmodtagere en ordentlig løn.
Det, der jo kan undre meget, er, når man har et projekt som i Hobro, hvor kommunen får folk i arbejde med ordentlig løn rundtomkring i kommunen, så griber regeringen ind med det samme og siger: Det her er ulovligt, det skal stoppes straks.
Her var nogle mennesker, som i løbet af et år ville optjene en dagpengeret, som ville komme ud på det almindelige arbejdsmarked og forhåbentlig også få job andre steder
, men som altså var ansat i kommunen med almindelig løn.
Der griber man ind med det samme, det kan vi ikke have.
Men når vi så har produktionshuse over hele Danmark, hvor alene et produktionshus i Odense producerer for over en halv million kroner, så griber man ikke ind.
Der siger man: Jamen vi overlader til diverse tilsynsråd osv. at overveje, om det nu muligvis kunne være konkurrenceforvridende, for vi synes ikke, der er noget problem i, at folk sidder underbetalt og laver en produktion som f.eks. Bodumkaffekander.
Det her med produktionshuse med underbetalt arbejdskraft, der laver diverse produktion, er jo som flere andre ting noget, der har bredt sig fra Farum, selv om man i Farum ikke kunne dokumentere, at det fik flere i ordinært arbejde.
Jeg har svært ved at forstå, at ministeren kan forsvare produktionshusene som noget, der skulle få folk i beskæftigelse, for det er umiddelbart for mig svært at se, hvad f.eks. han, der havde den fabrik, der samlede kaffekanderne for Bodum, skulle få ud af, at han efterfølgende, da hans virksomhed var lukket på grund af kommunens produktionshus, blev sat til at samle kaffekander i det samme produktionshus - nu bare på kontanthjælp, hvor han tidligere havde haft en virksomhed med ansatte, der udførte arbejdet for ordinær løn.
Det er mig svært at forstå, og det håber jeg at ministeren kan komme med en forklaring på, hvorfor regeringen synes, det er i orden med sådanne produktionshuse, hvor der ikke er andet perspektiv, end at folk sidder og samler duppeditter eller kaffekander eller andet til private virksomheder, ofte arbejde, der ellers var blevet udført til ordinær løn og på almindelige arbejdsmarkedsvilkår.